የአዲስ አፍሪካ አለም አቀፍ ኮንቬንሽንና ኤግዚቢሽን ማዕከል ግንባታ የመሰረት ድንጋይ ተቀመጠ
በ3 ቢሊየን ብር ሊገነባ የታቀደው የአዲስ አፍሪካ አለም አቀፍ ኮንቬንሽንና ኤግዚቢሽን ማዕከል ግንባታ ትናንት የመሰረት ድንጋይ ተቀመጠ።ማዕከሉ በአዲስ አበባ በ110 ሺህ ካሬ ሜትር ቦታ ላይ የሚያርፍ ሲሆን የግንባታው የመጀመሪያ ምዕራፍም በሶስት አመት ጊዜ ውስጥ ይጠናቀቃል ተብሏል።የመሠረት ድንጋዩን በማስቀመጥ ግንባታው በይፋ መጀመሩን ያበሰሩት የኢፌዴሪ ፕሬዚዳንት ሙላቱ ተሾመ የማዕከሉ መገንባት የንግዱን ማህበረሰብና መንግስትን በልማት ጉዳዮች ዙሪያ ያስተሳስራል ብለዋል።የከተማዋ ከንቲባ ድሪባ ኩማ በበኩላቸው፥ የንግዱ ማህበረሰብ አክሲዮን በመግዛት የማዕከሉን ግንባታ እውን ለማድረግ እያደረጉት ለሚገኘው ጥረት ምስጋናቸውን አቅርበዋል።ማዕከሉ ደረጃውን የጠበቀ ባለ ኮኮብ ሆቴል፣ የስብሰባ ማዕከል፣ መዋኛ፣ መናፈሻ፣ የገበያ ማዕከል፣ አምፊ ቲያትርና የህጻናት መጫወቻዎችን ያካተተ ነው።የግንባታውን ወጪ ለመሸፈን የአዲስ አበባ ከተማ አስተዳደርና የአዲስ አበባ ንግድና የዘርፍ ማህበራት ምክር ቤት በጋራ የአዲስ -አፍሪካ ኮንቬንሽንና ኤግዚቢሽን ማዕከል አክሲዮን ማህበር አቋቁመዋል።የማህበሩ ዋና ሥራ አስኪያጅ አቶ አያሌው አበይ እንዳሉት እስካሁን 460 ግለሰቦችና ተቋማት አክሲዮን ገዝተዋል።የከተማዋ አስተዳደር፣ የአዲስ አበባ ንግድና ዘርፍ ማህበራትና ደቡብ አፍሪካ የሚኖሩ ኢትዮጵያዊያን ያቋቋሙት ኢትዮ-ሳውዝ ኢንቨስትመንት ተቋም ከፍተኛ አክሲዮን መግዛቱን ተናግረዋል።ዋና ሥራ አስኪያጁ ከተማ አስተዳደሩ 150 ሚሊየን ብር አክሲዮን መግዛቱን አስታውቀዋል።የአዲስ- አፍሪካ ዓለም አቀፍ ኮንቬንሽንና ኤግዚቢሽን ማዕከል አለም አቀፋዊ መድረኮችን፣ የሙዚቃ ዝግጅቶችን እና ኤግዚቢሽኖችን የማስተናገድ አቅም ይኖረዋል።( ኤፍቢሲ) 